送杜侍御純陝西轉運
作者：陳師道
朝代：宋

paragraphs: 餽糧千里古無策，木牛流馬功不極。
邊頭數米換黄金，將軍汗馬未伏櫪。
黠羌人面作胡語，鳥雀貪生爾如許。
熊虎可避蝱可驅，覆巢熏穴意何如。
漢虜相當庸可盡，聊城正用一封書。
巧手莫爲無麵餠，誰能留渴須遠井。
國家有急君得辭，徐人不勞扣關請。
隴上壯士莫捫舌，河西狂王防係頸。
向來此地幾送迎，草間翁仲口不瘖。
十年兩熟飽可待，一歲四守人何心。
老稚持車車不留，歸人不行行轉頭。
關中正須蕭丞相，省內早要富民侯。
可同一夫在所憫，歲晚得無溝壑憂。